b'\n_START_ARTICLE_\nElektrana na valove Mutriku\n_START_PARAGRAPH_\nElektrana na valove Mutriku je elektrana na valove, koje se nalazi u \xc5\xa1panjolskom mjestu Mutrikuu (autonomna zajednica Baskija), a ogledni je primjer kori\xc5\xa1tenja energije valova za proizvodnju elektri\xc4\x8dne struje. Mutriku je idili\xc4\x8dno mjesta\xc5\xa1ce u Baskiji, na \xc5\xa1panjolskoj atlantskoj obali. U zaljevu \xc5\xbeivi oko 5000 ljudi. U lukobranu, izvana nevidljiva, nalazi se vrlo moderna elektrana na morske valove. 8. srpnja 2011. je postrojenje od 300 kW pu\xc5\xa1teno u pogon i danono\xc4\x87no proizvodi elektri\xc4\x8dnu struju, a zasad strujom opskrbljuje oko 600 ljudi. U sklopu postrojenja nalazi se 16 Wellsovih turbina._NEWLINE_Vlasnik postrojenja, baskijski EVE (\xc5\xa1panj. Ente Vasco de la Energia), namjerava atlantsku obalu koristiti za takva postrojenja. Dali su procijeniti potencijal valova na tom podru\xc4\x8dju i do\xc5\xa1li do zaklju\xc4\x8dka da bi se \xc4\x8dak 10% potreba za elektri\xc4\x8dnom strujom na tom podru\xc4\x8dju moglo pokrivati iz morskih valova. Ina\xc4\x8de, na\xc4\x8din dobivanja energije iz morskih valova je jednostavan. U lukobranu se nalaze \xc5\xa1upljine koje su otvorene prema moru. Valovi zapljuskuju \xc5\xa1upljine i izazivaju strujanje zraka koje pokre\xc4\x87e specijalne Wellsove turbine. Naravno, koristi se i strujanje prilikom povla\xc4\x8denja valova._NEWLINE_Ova tehnika je vi\xc5\xa1e od deset godina testirana prije svega u \xc5\xa0kotskoj (Elektrana na valove Islay LIMPET) i sve vi\xc5\xa1e usavr\xc5\xa1avana. Prema navodima proizvo\xc4\x91a\xc4\x8da turbina Siemens Voitha u\xc4\x8dinkovitost je posljednjih godina pove\xc4\x87ana za vi\xc5\xa1e od 50%.\n_START_SECTION_\nElektrane i na otvorenom moru\n_START_PARAGRAPH_\nDugoro\xc4\x8dne prognoze govore da energija morskih valova mo\xc5\xbee zauzeti velik udio u proizvodnji elektri\xc4\x8dne struje, ali razna tehni\xc4\x8dka rje\xc5\xa1enja su uglavnom jo\xc5\xa1 na po\xc4\x8detku. U svijetu postoji oko 60 projekata kori\xc5\xa1tenja energije morskih valova. Po mi\xc5\xa1ljenju istra\xc5\xbeiva\xc4\x8da valova Franka Neumanna iz Wave Energy Centra u Lisabonu, takozvana OWC-postrojenja (engl. Oscillating Water Column), kao u \xc5\xa1panjolskom Mutrikuu, trenutno imaju najbolje izglede na tr\xc5\xbei\xc5\xa1tu. No, neki stru\xc4\x8dnjaci smatraju da smisla imaju i postrojenja na otvorenom moru, koja mogu koristiti ja\xc4\x8de valove i tako proizvoditi vi\xc5\xa1e struje. No, tehni\xc4\x8dki izazovi su vrlo veliki i samo rijetki takvi projekti ve\xc4\x87 proizvode elektri\xc4\x8dnu struju. Frank Neumann osobito perspektivnom smatra tehniku takozvanih pluta\xc4\x8da. One koriste energiju valova na otvorenom moru, poput pumpe, i struja se proizvodi na licu mjesta. Trenutno u svijetu ima desetak projekata s pluta\xc4\x8dama, koji eksperimentiraju s razli\xc4\x8ditim tehnikama.'